กสทช. เตือนประชาชนระวัง SMS หลอกลวง เน้นย้ำอย่ากดลิงค์ทันทีควรเช็คถึงแหล่งที่มาเพื่อไม่ให้สูญเงินหรือถูกนำข้อมูลส่วนตัวไปใช้
นายสุทธิศักดิ์ ตันตะโยธิน รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า ประชาชนจำนวนมากได้รับข้อความสั้น หรือ SMS หลอกลวงจากมิจฉาชีพที่แอบอ้างว่าส่งมาจากรัฐบาล ธนาคารและหน่วยงานราชการ โดยใช้วิธีการส่งลิงค์ ประกอบกับข้อความในลักษณะที่สร้างความตกใจ สร้างความสนใจ หรือส่งข้อความลักษณะเหมือนการแจ้งเตือนจากระบบ อี-แบงค์กิ้ง หรือ SMS แจ้งสถานะทางบัญชี อาทิ แจ้งเงินเข้าบัญชีจำนวนมาก  บัญชีของคุณถูกแจ้งปิดบริการ  ธนาคารแจ้งอัพเดทระบบหรือข้อความบอกกดเงินสำเร็จ ซึ่งประชาชนที่ได้รับข้อความไม่ได้ทำธุรกรรมใดๆ กับธนาคาร  และได้รับการช่วยเหลือเป็นจำนวนเงิน XXX บาท ตามนโยบายของรัฐบาลเพื่อให้ประชาชนกดลิงค์ที่แนบมา หากประชาชนกดลิงค์ดังกล่าว แล้วเข้าไปกรอกข้อมูลส่วนตัวหรือทำการใดๆ จะทำให้เสียเงินหรือถูกนำข้อมูลไปใช้ก่อให้เกิดความเสียหายได้ ดังนั้นประชาชนควรระมัดระวังเมื่อได้รับ SMS ลักษณะดังกล่าว ควรใช้สติ อย่าหลงเชื่อ อย่ากดลิงค์ที่ส่งมาและควรตรวจสอบแหล่งที่มาของ url หากเป็นมิจฉาชีพ url ที่ส่งมาจะเป็นชื่อที่ไม่ตรงกับหน่วยงาน (ธนาคาร หรือหน่วยงานราชการ) ที่อ้างใน SMS แต่จะเป็นตัวสะกดและมีข้อความภาษาอังกฤษหรือเครื่องหมายแปลก กสทช. ได้สั่งการให้ผู้ประกอบการโทรคมนาคมทุกราย ตรวจสอบ ดูแล การส่ง  SMS ที่ผ่านระบบของผู้ให้บริการเพื่อไม่ให้เกิดผลกระทบกับประชาชนแล้ว